Johdanto

Merentakaisten maiden ja alueiden assosiaatiosta annetulla päätöksellä (MMA-assosiaatiopäätös) luodaan oikeudellinen kehys merentakaisten maiden ja alueiden (MMA:t), niiden jäsenvaltioiden, joihin MMA:t ovat sidoksissa, ja Euroopan unionin välisille suhteille. Euroopan unionin toiminnasta tehdyn sopimuksen (SEUT-sopimus) mukaisesti MMA-assosiaatiopäätöksen tarkoituksena on tukea MMA:iden kestävää kehitystä ja edistää unionin arvoja maailmanlaajuisesti.

MMA:ille annetaan rahoitustukea lähinnä Euroopan kehitysrahastosta (EKR). Yhdennestätoista EKR:stä MMA:ille on osoitettu 364,5 miljoonaa euroa ohjelmakaudelle 2014–2020.

Tässä kertomuksessa esitellään MMA-assosiaatiopäätöksen 91 artiklan mukaisesti yhdennestätoista EKR:stä MMA:ille myönnetyn rahoituksen täytäntöönpanossa saavutettua edistystä vuonna 2017.

Yhdennestätoista EKR:stä MMA:ille myönnetty rahoitus

Yhdennestätoista EKR:stä MMA:ille myönnettävät varat jakautuvat MMA-assosiaatiopäätöksen liitteen II perusteella seuraavasti:

·229,5 miljoonaa euroa hallintoaluekohtaisia (kahdenvälisiä) määrärahoja;

·100 miljoonaa euroa alueelliseen yhteistyöhön ja yhdentymiseen;

·21,5 miljoonaa euroa humanitaarisen avun ja hätäavun tai vientitulojen vaihtelun johdosta annettavan avun rahoittamiseen;

·5 miljoonaa euroa korkotukien ja teknisen avun rahoittamiseen Euroopan investointipankin (EIP) MMA-investointikehyksestä;

·8,5 miljoonaa euroa selvityksiin ja tekniseen apuun MMA-assosiaatiopäätöksen 81 artiklan mukaisesti.

MMA-assosiaatiopäätöksessä vahvistettujen kriteerien perusteella yhdennestätoista EKR:stä voidaan myöntää hallintoaluekohtaisia määrärahoja 16 MMA:lle. On huomattava, että Grönlanti saa rahoitusta suoraan EU:n yleisestä talousarviosta asiasta annetun päätöksen mukaisesti.

Neljällä alueellisella ohjelmalla pyritään edistämään yhteistyötä sellaisten MMA:iden välillä, jotka sijaitsevat samalla alueella ja joilla on samankaltaisia haasteita ja painopisteitä. Aluekohtaisista määrärahoista rahoitettavilla toimilla tuetaan sellaisten kokonaisvaltaisten alueellisten ohjelmien ja hankkeiden laatimista ja täytäntöönpanoa, joilla pyritään ratkomaan näitä haasteita. MMA:ita kannustetaan aktiivisesti kumppanuuteen muiden rahoituslähteiden, myös Euroopan unionin rahoitusvälineiden, kanssa osana naapureina sijaitsevien Afrikan, Karibian ja Tyynenmeren (AKT) maiden ja/tai kolmansien maiden sekä EU:n syrjäisimpien alueiden kanssa tehtävää yhteistyötä.

Yhdennentoista EKR:n MMA-määrärahojen ohjelmointi

MMA-assosiaatiopäätöksellä luodaan MMA:ille oma ohjelmointiprosessi. Toisin kuin AKT-maiden tapauksessa, ohjelmointi ei perustu maaohjelmiin vaan yksivaiheiseen prosessiin eli ohjelma-asiakirjan laatimiseen. Asiakirjassa on kaksi osaa: a) EU:n toimintastrategia (A osa) ja b) toimenpideasiakirja (B osa).

Kunkin MMA:n ohjelma-asiakirjan hyväksymiseen tarvitaan ainoastaan yksi muodollinen komission päätös, joka kattaa sekä strategiset suuntaviivat että yksityiskohtaisen ohjelman. Näin ollen ohjelma-asiakirjaa ei voida hyväksyä ennen kuin strategia ja toimenpideasiakirja on laadittu ja niistä on sovittu muodollisesti. Budjettituki on suosituin hallintoaluekohtaisten määrärahojen täytäntöönpanomuoto MMA:issa.

MMA:illa on päävastuu ohjelma-asiakirjojen laatimisesta, mukaan lukien painopisteet, joihin niiden strategiat perustuvat, ja tarvittavien kuulemisten järjestämisestä paikallistasolla. MMA:iden pyynnöstä niille on tarjottu ohjelmointiprosessin aikana teknistä apua MMA-assosiaatiopäätöksen 81 artiklan mukaisesti.

MMA:ille on annettu erityisohjeita ohjelmointiprosessin eri näkökohdista ohjelmakaudella 2014–2020: MMA:ita varten on laadittu yksityiskohtaiset ohjelmointiohjeet. Ne käsittävät niin ohjelman linjauksen kuin mallit ohjelma-asiakirjan laadinnan eri vaiheita varten. Syyskuussa 2017 tarkistetuissa budjettitukea koskevissa EU:n suuntaviivoissa (liite 10) annetaan yksityiskohtaisempia ja joustavampia ohjeita budjettitukitoimien hyväksymisestä ja hallinnasta MMA:issa sekä muissa pienissä kehittyvissä saarivaltioissa. MMA:iden, AKT-/naapurimaiden ja syrjäisimpien alueiden välisen yhteistyön edistämiseksi on laadittusuuntaa-antava muistio, jolla halutaan helpottaa ja kannustaa EKR:stä ja Euroopan aluekehitysrahastosta (EAKR) rahoitettavia yhteisiä hankkeita.

Useimmat MMA:t ovat ehdottaneet budjettitukea hallintoaluekohtaisten määrärahojen täytäntöönpanomuodoksi. Monissa tapauksissa (etenkin Curaçao, Ranskan Polynesia, Sint Eustatius sekä Wallis ja Futuna) siirtyminen aiemmin käytetystä hanketuesta budjettitukeen edustaa myönteistä kehitystä. Budjettituki on tehokas tapa ratkaista monialaisia, pitkäaikaisia ja rakenteellisia haasteita ja torjua uhkia.